11 Go bonala fa go phuthiwa ga batlodiwa go ne ga wediwa ka 1935. * Mme gone Jehofa o ne a ise a fetse go galaletsa ntlo ya gagwe. Nnyaa, “dilo tse di eletsegang” di ne di sa ntse di tla tla mo go yone. Se lebale gore moperesiti yo mogolo kwa Iseraele o ne a ntsha ditlhabelo tsa diphologolo tse pedi—poo ya maleo a baperesiti le podi ya maleo a ditso tse e neng e se baperesiti. E re ka baperesiti ba ne ba tshwantshetsa batlodiwa ba ba neng ba tla nna le Jesu mo Bogosing jwa selegodimo, ditso tse e seng baperesiti tsone di ne di tshwantshetsa bomang? Karabo e fitlhelwa mo mafokong a ga Jesu a a kwadilweng mo go Johane 10:16: “Ke na le dinku tse dingwe, tse e seng tsa lesaka leno; tseo le tsone ke tshwanetse go di tlisa, mme di tla reetsa lentswe la me, mme di tla nna letsomane le le lengwe, modisa a le mongwe.” Ka gone, madi a a tsholotsweng a ga Jesu a solegela ditlhopha tse pedi tsa batho molemo—sa ntlha, ke Bakeresete ba ba nang le tsholofelo ya go busa le Jesu kwa legodimong, sa bobedi, ke ba ba nang le tsholofelo ya go tshela ka bosakhutleng mo lefatsheng la paradaise. Go bonala fa e le setlhopha seno sa bobedi se se tshwantshediwang ke “dilo tse di eletsegang” tse go buiwang ka tsone mo boporofeting jwa ga Hagai.—Mika 4:1, 2; 1 Johane 2:1, 2.